Αχλάδι Φθιώτιδας

Το **Αχλάδι** είναι παραθαλάσσιο χωριό της Στερεάς Ελλάδας στην Περιφερειακή Ενότητα Φθιώτιδας σε υψόμετρο 10 μέτρων.Το καλοκαίρι ιδιαίτερα φιλοξενεί πολυπληθή αριθμό επισκεπτών με αποτέλεσμα ο πληθυσμός να ανέρχεται πάνω από 1.000 άτομα

## Γεωγραφικά - ιστορικά στοιχεία
Το Αχλάδι βρίσκεται στα παράλια του Μαλιακού κόλπου, απέναντι από τη Βόρεια Εύβοια, σε απόσταση 19 χιλιόμετρα ανατολικά από τη Στυλίδα (έδρα του δήμου) και 39 χιλιόμετρα ανατολικά από τη Λαμία ενώ βόρεια περνάει ο Αυτοκινητόδρομος 1. Το χωριό είναι κτισμένο σε φυσικό λιμάνι και περιοχή ανάμεσα σε ελιές και κυπαρίσσια. Θεωρείται από τα ψαροχώρια της Φθιώτιδας, είναι αλιευτικό καταφύγιο αλλά και παραθεριστικό θέρετρο με εκτεταμένη αμμουδερή παραλία ανατολικά και δυτικά του φυσικού λιμανιού. Παραλιακά και δυτικά του χωριού, στο σημείο όπου εκβάλει ο χείμαρρος Αλμυροπόταμος σχηματίζεται ο ομώνυμος μικρός υγροβιότοπος της περιοχής.

Στη βορειοδυτική άκρη του χωριού, στο λόφο Ανέργεια πάνω από τον αυτοκινητόδρομο υπάρχει *«φρούριο ελληνιστικών χρόνων που είχε σκοπό τη φύλαξη του θαλασσίου περάσματος προς το Μαλιακό Κόλπο»* το οποίο έχει χαρακτηριστεί ως αρχαιολογικός χώρος. Η οικία ιδιοκτησίας Πολυξένης Αν. Λάσκαρη μαζί με τον περιβάλλοντα χώρο του στο χωριό έχει χαρακτηριστεί ως έργο τέχνης γιατί *«αποτελεί αξιόλογο και αντιπροσωπευτικό δείγμα πρώιμης νεοκλασικής αρχιτεκτονικής, όπως αυτή διαμορφώθηκε στα μέσα του περασμένου αιώνα σε αυτήν την περιοχή της Φθιώτιδας, με αρμονικό όγκο και αξιόλογα επιμέρους στοιχεία που συνθέτουν την έννοια του έργου τέχνης»*.

Το Αχλάδι την περίοδο της Τουρκοκρατίας υπήρξε τσιφλίκι Τούρκου πασά και μετά την Επανάσταση του 1821 αγοράστηκε από κοινού από τον ιερομόναχο Ιωνά Ολύμπιο και από την Μεταξία Λαζοπούλου, σύζυγο του στρατηγού και γερουσιαστή Διαμαντή Ολύμπιου. Το αρχοντικό ή «σπίτι της Αβρακώμης», κτίστηκε από τον Διαμαντή Ολύμπιο το 1850, και σώζεται σε άριστη κατάσταση μέχρι σήμερα. Η Αβρακώμη ήταν εγγονή του Διαμαντή Ολύμπιου, κόρη της θυγατέρας του Αικατερίνης Ολύμπιου και σύζυγος του Νικολάου Ζάκκα. Η Αβρακώμη μετά τον θάνατο της μητέρας της υιοθετήθηκε από την θεία της Ασπασία Δ. Ολύμπιου η οποία και κληροδότησε όχι μόνο το σπιτι αλλά ολόκληρο το τσιφλίκι στην ανήψια της. Η δε Αβρακωμη Ολύμπιου, όπως υπογράφει την ιδιόχειρη διαθήκη της, στερούμενη απογόνων, κληροδότησε το όλον κτήμα στον Διάδοχο Κωνσταντίνο, τον μετέπειτα Βασιλιά Κωνσταντίνο Ά. Μετά τον θάνατο του Κωνσταντίνου το κτήμα επωλήθει από τους κληρονόμους του στους Τσουκαρά, Γεωργίου, Καραγεώργο και Αναστασίου. Το 1928 με την ανταλλαγή των πληθυσμών το κτήμα απαλλοτριώθηκε στο μεγαλύτερη μέρος του προκειμένου να εγκατασταθούν Ελληνικής καταγωγής πρόσφυγες της Ανατολικής Θράκης, από το Χρυσάμπελο (ή Κουμπαο) καθώς και ακτήμονες της ευρύτερης περιοχής της Φθιώτιδας και στους οποίους μοιράστηκαν κλήροι.

Ανατολικά του χωριού βρίσκεται το μεγαλύτερο εργοστάσιο τροφίμων στα Βαλκάνια και ένα από τα μεγαλύτερα της Ελλάδος η Agroinvest.

## Διοικητικά στοιχεία
Αναφέρεται επίσημα, μετά την απελευθέρωση, το 1835 να προσαρτάται στον δήμο Κρεμαστής Λαρίσης. Το 1932 με το ΦΕΚ 197Α - 22/06/1932 ορίστηκε έδρα της ομώνυμης νεοϊδρυθείσας κοινότητας. Σύμφωνα με το Πρόγραμμα «Καλλικράτης» αποτελεί την τοπική κοινότητα Αχλαδίου που υπάγεται στη δημοτική ενότητα Εχιναίων του Δήμου Στυλίδας και σύμφωνα με την απογραφή του 2011 έχει ως πληθυσμό 384 κατοίκους.

## Απογραφές πληθυσμού

## Παραπομπές


Κατηγορία:Δήμος Στυλίδας
Κατηγορία:Χωριά της περιφερειακής ενότητας Φθιώτιδας